Drie beseer toe houer in huis ontplofFoto bloot ter illustrasie. (Foto: Cullan Smith/Unsplash) Drie mense, onder wie ŉ kind, het Saterdag ernstige brandwonde opgedoen ná ŉ ontploffing in hul huis in Durban. Paramedici van Netcare 911 het om 18:16 twee volwassenes en ŉ kind kort ná die ontploffing by die huis in Umhlanga Ridge aangetref. Al drie slagoffers het ernstige brandwonde weens die onverwagse ontploffing opgedoen. Volgens Shawn Herbst, woordvoerder van Netcare 911, het ŉ hoogs vlambare vloeistof langs ŉ kaggel gestaan toe die houer waarin dit gestoor was aan die brand geraak het. Die houer was dadelik in vlamme verswelg wat eindelik daartoe gelei het dat dit ontplof. Dit is steeds nie duidelik watter soort vloeistof in die houer geberg is nie. Die pasiënte is op die toneel gestabiliseer voordat hulle vir behandeling na ŉ plaaslike hospitaal geneem is.